Annonce

Norden er så hot på verdensscenen, at den amerikanske nyhedsgigant CNN er med, når en ny, dansk festival med nordisk tema har verdenspremiere i weekenden i Aarhus.

Danske tv-serier, islandske bøger og svensk musik bliver revet ned fra hylderne på det internationale marked og det har tilsyneladende givet ekkeo hos et af verdens mest anerkendte nyhedsmedier, tv-kanalen CNN.

»Vikingerne og den nordiske historie høster stor anerkendelse verden over og har virkelig sat Danmark på verdenskortet. Nordiske Nätter er et perfekt vindue til at åbne op for den historie, der på mange måder danner grundlaget for den nordiske måde at leve på. Igennem festivalen får vi mulighed for at give CNN's seere et unikt indblik i vikingerne og den nordiske model og samtidig trække paralleller til vores samfund i dag,« forklarer Susanne Gargiulo, der er producer hos CNN.

Festivalen, »Nordiske Nätter«, arrangeres af Folkeuniversitetet og Moesgaard Museum i Aarhus, der lægger hus til begivenhederne.

Festivalen stiller skarpt på Nordens kulturhistorie og undersøger, hvordan fortiden kan bindes sammen med nutiden og fremtiden. Særligt er der fokus på vikingerne; Nordens stærkeste brand og i tårnhøj kurs på den internationale scene - altså også hos CNN.

Producer Susanne Gargiulo afslører samtidig, at CNN har planer om at lave et program om det danske rav, som i kølvandet på den store interesse for Norden, har fået mangedoblet prisen. Begge programmer kommer til at indgå i CNN-serien »The Silk Road: Past, Present, Future«.